《中秋游扬历岩二十韵奉谢郑南雄》
明代·黄佐

旅客逢秋半，重岩望日边。风江连楚粤，云树极幽燕。

笳鼓循坰发，旌旗陟巘联。境推扬历胜，人喜郑庄贤。

鹫岭开金地，龙潭际碧天。崖含萝幌狭，磴转竹房偏。

袅缀云何卉，高垂不记年。奇音闻素瀑，秀色映平田。

万象皆超忽，千峰自蜿蜒。岭梅遥度马，堤柳竞鸣蝉。

虚籁笙簧合，中轩锦绣悬。清歌螺梵外，妙舞鸟巢前。

辙逐朱幡驻，杯从彩袖传。傍泉移绮幕，拂石列琼筵。

暯暯旋灵耀，陶陶象帝先。冥心忘泡影，握手问真源。

北去浮鸣雁，南流跕断鸢。涧花寒未落，云碓晚相喧。

步壑璇零迥，归途璧月圆。何由穷绝顶，直欲挟飞仙。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。